**Ajalugu II kooliaste**

**Hindamine**

Õpitulemuste kontrollimise ja hindamise vormid peaksid olema mitmekesised, sisaldama suulist ja kirjalikku küsitlust, tööd kaartide, allikmaterjali ja piltidega, loovtööd ning jutustuse kirjutamist. Ajalooallikatega töötades analüüsitakse lisaks allika sisule allika usaldusväärsust info edasikandmisel. Üksikfaktide tundmisele tuleb eelistada olulisemate ajaloosündmuste ja nähtuste analüüsi nõudvaid ülesandeid. Lühijutu ning kirjelduse puhul hinnatakse ülesehituse loogikat ja terviklikkust, mõistete ning märksõnade sobivust konteksti, stiili ja õigekirja.

Kontrollimiseks ja hindamiseks sobivad järgmised ülesanded: daatumite kandmine ajajoonele, daatumi märkimine sajandiga, kasutades nii araabia kui ka Rooma numbreid, sündmuste järjestamine ajaliselt, sobivate märksõnade leidmine nähtuse või ühiskonna iseloomustamiseks, kaardi tundmine, ühiskonna/sündmuse/nähtuse kirjeldamine, sarnasuste ja erinevuste esiletoomine kirjelduse alusel, lünkteksti täitmine, paaride ühendamine, lühijutu või kirjelduse koostamine märksõnade toel, allikateksti või pildi analüüs, küsimuste koostamine ja neile vastamine, erinevad avatud vastustega küsimused.

Kuna 5. klassis ei taotleta süstemaatiliste teadmiste ega oskuste kujundamist, peab sama põhimõtet järgima ka hinnates. Kontrolltöödega ei kontrollita enamat kui üht õpitud teemat korraga.

Kirjelduse ja lühijutu hindamisel on soovitatav aluseks võtta 6-palline hindeskaala. Hinnatakse lühijutu või kirjelduse ülesehituse loogikat ning terviklikkust, mõistete ja märksõnade sobivust konteksti.

Näidishindeskaala:

6 p – kirjutatud on vähemalt kuus omavahel seotud lauset. 6 punkti võib saada ka vähema arvu lausete eest, kui tegemist on pikkade lausetega. Lausete nummerdamine ei võta punkte vähemaks;

5 p – üks faktiviga kuue lause kohta;

4 p – kaks faktiviga kuue lause kohta või laused ei ole omavahel seotud, kuid on õiged;

3 p – kolm faktiviga kuue lause kohta või laused ei ole omavahel seotud ja neis on üks viga;

2 p – neli faktiviga kuue lause kohta või laused ei ole omavahel seotud ja neis on kaks viga;

1 p – viis faktiviga kuue lause kohta või laused ei ole omavahel seotud ja neis on kolm viga;

0 p – kuus faktiviga kuue lause kohta või seostamata jutuke, kus on üle nelja vea.